作者:吳筠
標題:步虛詞十首
內容:眾仙仰靈範，肅駕朝神宗。金景相照曜，逶迤升太空。七玄已高飛，火煉生珠宮。餘慶逮天壤，平和王道融。八威清遊氣，十絕舞祥風。使我躋陽源，其來自陰功。逍遙太霞上，真鑒靡不通。逸轡登紫清，乘光邁奔電。閬風隔三天，俯視猶可見。玉闥摽敞朗，瓊林鬱蔥蒨。自非挺金骨，焉得諧夙願。真朋何森森，合景恣遊宴。良會忘淹留，千齡才一眄。三宮發明景，朗照同鬱儀。紛然馳飆欻，上採空清蕤。令我洞金色，後天耀瓊姿。心協太虛靜，寥寥竟何思。玄中有至樂，淡泊終無為。但與正真友，飄颻散遨嬉。稟化凝正氣，煉形為真仙。忘心符元宗，返本協自然。帝一集絳宮，流光出丹玄。元英與桃君，朗詠長生篇。六府煥明霞，百關羅紫煙。飆車涉寥廓，靡靡乘景遷。不覺雲路遠，斯須遊萬天。扶桑誕初景，羽蓋淩晨霞。倏欻造西域，嬉遊金母家。碧津湛洪源，灼爍敷荷花。煌煌青琳宮，粲粲列玉華。真氣溢絳府，自然思無邪。俯矜區中士，夭濁良可嗟。瓊臺劫萬仞，孤映大羅表。常有三素雲，凝光自飛繞。羽幢泛明霞，升降何縹緲。鸞鳳吹雅音，棲翔絳林標。玉虛無晝夜，靈景何皎皎。一睹太上京，方知眾天小。灼灼青華林，靈風振瓊柯。三光無冬春，一氣清且和。回首邇結靈，傾眸親曜羅。豁落制六天，流鈴威百魔。綿綿慶不極，誰謂椿齡多。高情無侈靡，遇物生華光。至樂無簫歌，金玉音琅琅。或登明真臺，宴此羽景堂。杳靄結寶雲，霏微散靈香。天人誠遐曠，歡泰不可量。爰從太微上，肆覲虛皇尊。騰我八景輿，威遲入天門。既登玉宸庭，肅肅仰紫軒。敢問龍漢末，如何闢乾坤。怡然輟雲璈，告我希夷言。幸聞至精理，方見造化源。二氣播萬有，化機無停輪。而我操其端，乃能出陶鈞。寥寥大漠上，所遇皆清真。澄瑩含元和，氣同自相親。絳樹結丹實，紫霞流碧津。以茲保童嬰，永用超形神。